
Parlamentul  României

Camera  Deputaţilor

Comisia pentru Industrii şi Servicii

                                                                             Bucureşti 05.03.2014

                                                         Nr. 4c-3/52/2014

Aviz
asupra proiectului de Lege pentru aprobarea Ordonanţei de urgenţă a Guvernului nr. 113/2013 privind unele măsuri bugetare şi pentru modificarea şi completarea Ordonanţei de urgenţă a Guvernului nr. 99/2006 privind instituţiile de credit şi adecvarea capitalului

În conformitate cu prevederile art. 95 si 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz în procedură de urgenţă, care va fi transmis Comisiei pentru buget, finanţe şi banci şi Comisiei pentru muncă şi protecţie socială care sunt sesizate în fond cu proiectul de Lege pentru aprobarea Ordonanţei de Urgenţă a Guvernului nr. 113/2013 privind unele măsuri bugetare şi pentru modificarea şi completarea Ordonanţei de urgenţă a Guvernului nr. 99/2006 privind instituţiile de credit şi adecvarea capitalului, transmis cu adresa PL-x 68/2014, înregistrată sub nr. 4c-3/52/2014.

Senatul  a adoptat proiectul de lege în şedinţa din data de 18 februarie 2014.

Consiliul Legislativ cu adresa nr. 1521/19.12.2013 a avizat favorabil proiectul de ordonanţă, cu unele propuneri şi observaţii.

Proiectul de ordonanţă de urgenţă are ca obiect adoptarea unor măsuri bugetare, în scopul diminuării eforturilor financiare mari pentru producătorii de energie termică şi electrică pentru achiziţionarea combustibilului şi al necesităţii asigurării consumului de energie electrică. 

Totodată, se preconizează modificarea şi completarea Ordonanţei de urgenţă a Guvernului nr. 1/2013 pentru modificarea şi completarea Legii nr. 263/2010 privind sistemul unitar de pensii publice, în vederea acordării indicelui de corecţie pentru asigurarea unor venituri diferite în funcţie de anul pensionării, utilizând câştigul salarial mediu brut realizat şi valoarea punctului de pensie.

Prin acelaşi proiect se are în vedere alocarea unor sume din fondul de rezervă bugetră la dispoziţia Guvernului, ordinatorilor principali de credite ai bugetului de stat, pentru finanţarea unor cheltuieli, modificarea Ordonanţei de urgenţă a Guvernului nr. 4/2009 privind reglementarea unor măsuri în domeniul bugetar, aprobată cu modificări prin Legea 215/2009, privind compensarea de drept a obligaţiilor de plată ale statului român, rezultate din hotărâri judecătoreşti sau arbitrale, pronunţate de instanţele naţionale sau internaţionale, cu obligaţiile creditorilor sau cesionarilor acestora fată de bugetul de stat, bugetul asigurărilor sociale de stat şi bugetele fondurilor speciale.

De asemenea, se prevede modificarea şi completarea Ordonanţei de urgenţă a Guvernului nr. 99/2006 privind instituţiile de credit şi adecvarea capitalului, aprobată cu modificări şi completări prin Legea nr. 227/2007, cu modificările şi completările ulterioare, având în vedere intrarea în vigoare la 1 ianuarie 2014 a cadrului normativ adoptat  la nivelul Uniunii Europene, respectiv Directiva 2013/36/UE cu privire la accesul la activitatea instituţiilor de credit şi a firmelor de investiţii, de modificare a a Directivei 2002/87/CE şi de abrogare a Directivelor 2006/48/CE şi 2006/49/CE şi Regulamentul (UE) nr. 575/2013 al Parlamentului European şi al Consiliului din 26 iunie 2013 privind cerinţele prudenţiale pentru instituţiile de credit şi societăţile de investiţii şi de modificare a Regulamentului (UE)  nr. 648/2012, acte legislative a căror aplicare şi reglementare trebuie asigurată concomitent la nivelul statelor membre.

Examinarea proiectului de lege a avut loc în sedinţa comisiei din data de 05.03.2014.

În urma dezbaterilor, membrii comisiei au hotărât cu unanimitate de voturi avizarea favorabilă a proiectului de lege în forma adoptată de Senat.

În raport de obiectul şi continutul său, proiectul de lege face parte din categoria legilor organice.

În conformitate cu prevederile art. 75 din Constituţia României, republicată, camera decizională pentru acest proiect de lege este Camera Deputaţilor.

PREŞEDINTE

